મુંબઈના પાલવા બંદર-ગેટવે ઓફ ઇન્ડિયા, ફોર્ટ એરિયા, બોરીબંદર (વી. ટી.) સ્ટેશન વિશે જોઈએ. આ વિશાળ ભવ્ય સ્ટેશન, જ્યાં સેન્ટ્રલ રેલવેની ઇલેક્ટ્રિક ટ્રેનો થાણા-કલ્યાણ-કર્જત-કસારાથી વહેલી સવારે મળસકે ચારથી મોડી રાત્રે 1-30 સુધી હજારો-લાખો મુસાફરોને અવર-જવર કરાવતી રહે છે. વિક્ટોરિયા ટર્મિનસ (વી.ટી.) હવે સી.એસ.ટી. તરીકે ઓળખાય છે. બ્રિટિશરોએ બાંધેલું એ વિશાળ સ્ટેશન ભવ્ય છે. મુંબઈમાં નવા આવનાર પ્રવાસીઓ એની ભવ્યતા જોઈને પ્રભાવિત થાય છે. આઠ-આઠ પ્લેટફોર્મને આવરી લેતી વિશાળ ઇમારત – કલાત્મક ગોળ દરવાજા સાથેની રેલવે સ્ટેશનની જુદી જુદી ઓફિસો, અનેક ટિકિટબારીઓ, ખાસ્સાં પહોળાં પ્રવેશદ્વારો. મુંબઈ માટે આ ઇમારત-મહામૂલી હેરિટેજ સમાન છે.